CELEX: 32021R1848
Language: fi
Date: 2021-10-21 00:00:00
Title: Komission täytäntöönpanoasetus (EU) 2021/1848, annettu 21 päivänä lokakuuta 2021, eoniakoron vertailuarvon korvaajan nimeämisestä (ETA:n kannalta merkityksellinen teksti)

22.10.2021   
               
               
                  FI
               
               
                  Euroopan unionin virallinen lehti
               
               
                  L 374/6
               
            
         KOMISSION TÄYTÄNTÖÖNPANOASETUS (EU) 2021/1848,
         annettu 21 päivänä lokakuuta 2021,
         eoniakoron vertailuarvon korvaajan nimeämisestä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan parlamentin ja neuvoston asetuksen (EU) 2016/1011 (1) ja erityisesti sen 23 b artiklan 8 kohdan,
         sekä katsoo seuraavaa:
         
                     (1)
                  
                  
                     Eoniakorko (Euro OverNight Index Average) on kriittinen vertailuarvo, joka kuvaa euromääräisten vakuudettomien yön yli -luottojen keskikorkoa. Sitä käytetään yliyön indeksinvaihtosopimusten sekä monenlaisten muiden tuotteiden yhteydessä. Se on olennainen käteissuorituksissa ja erittäin tärkeä myös muissa yhteyksissä, esimerkiksi erilaisissa arviointimenettelyissä, joita sovelletaan osana vakuuksien ja riskien hallintamenettelyjä tai kirjanpitoa.
                  
               
                     (2)
                  
                  
                     Eoniakoron alkuperäinen laskentamenetelmä perustui pankkien paneelin ilmoittamiin tietoihin. Eoniakorkoa hallinnoiva European Money Markets Institute (EMMI) ilmoitti helmikuussa 2018, ettei eoniakorko voisi täyttää asetukseen (EU) 2016/1011 perustuvia vaatimuksia sitten kun niitä aletaan soveltaa. EMMI ja rahoitusala aloittivat sen vuoksi eoniakoron hallitun alasajon. Euromääräisten rahamarkkinoiden riskittömiä korkoja käsittelevä työryhmä suositti 13 päivänä syyskuuta 2018, että euromääräisenä riskittömänä korkokantana käytettäisiin eoniakoron sijasta euromääräisten markkinoiden lyhyttä korkoa (€STR). Työryhmä myös julkaisi 14 päivänä maaliskuuta 2019 eoniakorosta €STR-korkoon siirtymistä koskevia suosituksia, joiden mukaan muun muassa eoniakoron laskentamenetelmää muutettaisiin tietyssä vaiheessa niin, että se perustuisi €STR-korkoon, ja joiden mukaan määritettäisiin €STR-koron ja eoniakoron korkoeron oikaisu.
                  
               
                     (3)
                  
                  
                     Näiden suositusten perusteella Euroopan keskuspankki (EKP) laski 31 päivänä toukokuuta 2019 eoniakoron ja €STR-koron kertaluonteisen eron, joka oli 8,5 peruspistettä. Samana päivänä EMMI ilmoitti, että eoniakorko lakkautettaisiin 3 päivänä tammikuuta 2022. Siirtymäkauden aikana EMMI on julkaissut eoniakoron uudistetun laskentamenetelmän, jonka mukaan eoniakorko on yhtä suuri kuin EKP:n julkaisema €STR-korko, johon on lisätty 8,5 peruspisteen suuruinen kertaluonteinen korkoeron oikaisu. Tätä uudistettua menetelmää sovelletaan eoniakorkoon 2 päivästä lokakuuta 2019 siihen asti, kun se lakkautetaan 3 päivänä tammikuuta 2022. EMMI sai 11 päivänä joulukuuta 2019 Belgian rahoituspalvelu- ja markkinaviranomaiselta (FSMA) toimiluvan eoniakoron tarjoamiseen ja hallinnointiin asetuksen (EU) 2016/1011 34 artiklan nojalla, niin että eoniakorkoa voidaan käyttää siihen asti, että se lakkautetaan 3 päivänä tammikuuta 2022.
                  
               
                     (4)
                  
                  
                     Vaikka eoniakoron lakkauttamisesta 3 päivänä tammikuuta 2022 on ilmoitettu hyvissä ajoin ja vaikka toimialalla on niin ikään hyvissä ajoin annettu suositus eoniakoron korvaamisesta €STR-korolla erityisesti kyseisen päivämäärän jälkeen erääntyvissä sopimuksissa, monissa jäsenvaltioissa on edelleen voimassa suuri määrä sopimuksia ja rahoitusvälineitä, joissa viitataan eoniakorkoon. Siksi eoniakorolla on edelleen keskeinen rooli Euroopan unionin rahoitusmarkkinoilla. Kyseisissä sopimuksissa ja rahoitusvälineissä ei yleensä ole myöskään varauduttu eoniakoron pysyvään lakkauttamiseen, koska asiantuntijat eivät ole päässeet toimialan laajuisesti yhteisymmärrykseen asianmukaisesta siirtymämenettelystä. Tästä syystä eoniakoron lakkauttamisella on todennäköisesti erittäin haitalliset vaikutukset kyseisiin sopimuksiin ja rahoitusvälineisiin.
                  
               
                     (5)
                  
                  
                     Eoniakorko on nimetty komission täytäntöönpanoasetuksessa (EU) 2019/482 (2) kriittiseksi vertailuarvoksi. Euroopan parlamentin ja neuvoston asetuksella (EU) 2021/168 (3), jolla asetukseen (EU) 2016/1011 lisättiin 23 b artikla, on annettu Euroopan komissiolle valtuudet nimetä kriittiselle vertailuarvolle yksi tai useampi korvaaja, jos kaikki asetuksen (EU) 2016/1011 23 b artiklassa säädetyt edellytykset täyttyvät. EMMIn 31 päivänä toukokuuta 2019 antama lausunto eoniakoron lakkauttamisesta ja se, että kyseisen lausunnon antamisajankohtana ei ollut uutta hallinnoijaa, joka jatkaisi kyseisen vertailuarvon tarjoamista, täyttää asetuksen (EU) 2016/1011 23 b artiklan 2 kohdan b alakohdassa säädetyn edellytyksen.
                  
               
                     (6)
                  
                  
                     Lisäksi euromääräisten rahamarkkinoiden riskittömiä korkoja käsittelevän työryhmän jäsenten raportoimat tiedot viittaavat siihen, että eri puolilla unionia oli 9 päivänä heinäkuuta 2021 edelleen voimassa tuhansia johdannaissopimuksia, joissa viitataan suoraan eoniakorkoon, ja vakuussopimuksia, joissa vakuudet perustuvat eoniakorkoon. Näiden viittausten kattama nimellismäärä on yhteensä useita biljoonia euroja. Samojen työryhmän jäsenten mukaan tähän mennessä on neuvoteltu uudestaan alle puolet sellaisista sopimuksista, jotka sisältävät viittauksia eoniakorkoon. Tämän perusteella kaikkien jäljellä olevien eoniakorkoa koskevien viittausten yksittäinen uudelleenneuvotteleminen aiheuttaa sopimuspuolille ja erityisesti valvotuille yhteisöille unionissa merkittäviä haasteita. Jollei tällaisia sopimuksia siirretä nimetyn vertailuarvon korvaajan piiriin, on olemassa vakava riski, että sopimukset muuttuvat merkityksettömiksi. Vaikka rahoitusalan toimijoiden odotetaan edelleen aktiivisesti pyrkivän uusimaan kaikki eoniakorkoon viittaavat sopimukset ja rahoitusvälineet eoniakoron lakkauttamiseen mennessä niin, että niissä viitataan €STR-korkoon, viittauksilla eoniakoron korvaajaan pitäisi sen vuoksi voida lieventää tällaisen riskin toteutumista, joka voisi vaikuttaa erityisesti asiakkaisiin, jotka tekevät yön yli -indeksin vaihtosopimuksia korkoriskiltä suojautuakseen.
                  
               
                     (7)
                  
                  
                     Asiantuntijatyöryhmän kuulemisten tulos on vahvistanut ennakkoarvion eoniakoron merkittävästä roolista unionin rahoitusmarkkinoilla. Yhdenmukaistetun lähestymistavan puuttuminen johtaisi kyseisten kuulemisten perusteella oikeudelliseen epävarmuuteen, joka voi johtaa oikeudenkäynteihin ja häiriöihin. Euromääräisten rahamarkkinoiden riskittömiä korkoja käsittelevä työryhmä on myös esittänyt 15 päivänä heinäkuuta 2021 päivätyssä virallisessa kirjeessä, että komission olisi pikaisesti nimettävä eoniakorolle lakisääteinen korvaaja. Sen vuoksi on aiheellista, että komissio nimeää eoniakorolle lakisääteisen korvaajan, jota on käytettävä kaikissa sopimuksissa ja kaikissa Euroopan parlamentin ja neuvoston direktiivissä 2014/65/EU (4) määritellyissä rahoitusvälineissä, joissa ei ole varajärjestelyä tai joiden varajärjestely ei ole soveltuva.
                  
               
                     (8)
                  
                  
                     Euromääräisten rahamarkkinoiden riskittömiä korkoja käsittelevän työryhmän puitteissa toteutettujen kuulemisten perusteella kävi myös ilmi, että eoniakorkoa koskevien viittausten korvaaminen sopimuksissa neuvottelemalla sopimukset uudelleen on usein ollut vaikeaa, koska sopimuksia, jotka erääntyvät vasta sen jälkeen kun eoniakorko lakkautetaan 3 päivänä tammikuuta 2022, on niin paljon, ja koska suostumuksen saaminen kaikilta osapuolilta kussakin yksittäistapauksessa on vaikeaa. Tämä selittää, miksi sopimuksia, joissa viitataan eoniakorkoon, on edelleen niin paljon. Tästä syystä ja ottaen huomioon euromääräisten rahamarkkinoiden riskittömiä korkoja käsittelevän työryhmän jäsenten ilmoittamat tiedot olisi varmistettava, että kaikki sopimukset tai rahoitusvälineet, joissa viitataan edelleen eoniakorkoon sen lakkauttamispäivänä, kuuluvat tämän täytäntöönpanoasetuksen ja lakisääteisen korvaavan toimenpiteen soveltamisalaan.
                  
               
                     (9)
                  
                  
                     Samalla kun EMMI 31 päivänä toukokuuta 2019 ilmoitti eoniakoron lakkauttamisesta 3 päivänä tammikuuta 2022, se ilmoitti eoniakoron laskentamenetelmän muuttamisesta, jotta voitaisiin edelleen noudattaa asetusta (EU) 2016/1011 ja varmistaa sujuva siirtymävaihe siihen asti, että eoniakorko lopullisesti lakkautetaan. Näitä muutoksia on sovellettu eoniakoron laskentamenetelmään 2 päivästä lokakuuta 2019, ja ne yhdistävät eoniakoron laskemisen suoraan €STR-koron kehitykseen, koska menetelmän mukaan eoniakorko on yhtä suuri kuin €STR-korko, johon lisätään EKP:n laskemaan korkoeroon perustuva kiinteä korkoeron oikaisu. Kiinteän korkoeron oikaisun lisäämisellä rajoitetaan niitä taloudellisia vaikutuksia, joita €STR-koron nimeäminen eoniakoron lakisääteiseksi korvaajaksi aiheuttaa kaikissa niissä sopimuksissa, jotka erääntyvät sen jälkeen kun eoniakorko lakkautetaan 3 päivänä tammikuuta 2022.
                  
               
                     (10)
                  
                  
                     Euromääräisten rahamarkkinoiden riskittömiä korkoja käsittelevän työryhmän 15 päivänä heinäkuuta 2021 päivätyssä virallisessa kirjeessä pyydettiin nimenomaisesti, että eoniakoron lakisääteinen korvaaja perustuisi €STR-korkoon, johon lisättäisiin eoniakoron ja €STR-koron olemassa oleva kiinteä korkoeron oikaisu, jotta vältettäisiin arvonmuutos siirtymävaiheessa. On aiheellista, että eoniakoron lakisääteisen korvaajan nimeämisessä otetaan huomioon riskittömiä korkoja käsittelevän työryhmän suositukset ja että korvaaja näin ollen perustuu €STR-korkoon, johon lisätään EKP:n laskema kiinteä korkoeron oikaisu.
                  
               
                     (11)
                  
                  
                     Eoniakoron korvaaja korvaa lain nojalla kaikki viittaukset kyseiseen vertailuarvoon missä tahansa sopimuksessa tai direktiivissä 2014/65/EU määritellyssä rahoitusvälineessä, jotka eivät sisällä asetuksen (EU) 2016/1011 23 b artiklan 3 kohdassa tarkoitettuja varajärjestelyjä tai soveltuvia varajärjestelyjä. Korvaaminen ei näin ollen vaikuta sopimuksiin, jotka on neuvoteltu uudelleen eoniakoron lakkauttamisen vuoksi, kuten asetuksen (EU) 2016/1011 23 b artiklan 11 kohdassa säädetään.
                  
               
                     (12)
                  
                  
                     Koska eoniakorkoa ei enää julkaista 3 päivästä tammikuuta 2022 alkaen, nimetyn korvaavan korkokannan olisi korvattava viittaukset eoniakorkoon kyseisestä päivästä alkaen.
                  
               
                     (13)
                  
                  
                     Belgian rahoituspalvelu- ja markkinaviranomainen (FSMA), joka on eoniakoron hallinnoija, ja Euroopan keskuspankki, joka on eoniakoron valuutta-alueesta vastaava keskuspankki, ovat esittäneet näkemyksensä tästä asetuksesta.
                  
               
                     (14)
                  
                  
                     Tässä asetuksessa vahvistetut toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Eoniakoron korvaaja
            
               1.   Nimetään Euroopan keskuspankin julkaisema euromääräisten markkinoiden lyhyt korko (€STR) korvaavaksi koroksi, jolla korvataan missä tahansa sopimuksessa tai direktiivissä 2014/65/EU määritellyissä rahoitusvälineissä olevat viittaukset eoniakorkoon (Euro OverNight Index Average).
            
            
               2.   Edellä 1 kohdassa nimettyyn korvaavaan korkoon lisättävä kiinteä korkoeron oikaisu on 8,5 peruspistettä.
            
            
               3.   Eoniakoron korvaava korko on nimettävä seuraavan taulukon mukaisesti:
               
                           Korvattu vertailuarvo
                        
                        
                           Korvaava korko
                        
                        
                           Korkoeron oikaisu (prosentteina)
                        
                     
                           EONIA
                           ISIN EU0009659945
                        
                        
                           Euromääräisten markkinoiden lyhyt korko (€STR)
                           ISIN EU000A2X2A25
                        
                        
                           0,085 
                        
                     
         
         
            2 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Tätä asetusta sovelletaan 3 päivästä tammikuuta 2022.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 21 päivänä lokakuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  Euroopan parlamentin ja neuvoston asetus (EU) 2016/1011, annettu 8 päivänä kesäkuuta 2016, rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta (EUVL L 171, 29.6.2016, s. 1).
         
            (2)  Komission täytäntöönpanoasetus (EU) 2019/482, annettu 22 päivänä maaliskuuta 2019, rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti annetun komission täytäntöönpanoasetuksen (EU) 2016/1368 muuttamisesta (EUVL L 82, 25.3.2019, s. 26).
         
            (3)  Euroopan parlamentin ja neuvoston asetus (EU) 2021/168, annettu 10 päivänä helmikuuta 2021, asetuksen (EU) 2016/1011 muuttamisesta tiettyjä kolmansien maiden valuuttojen avistakurssien vertailuarvoja koskevan poikkeuksen ja tiettyjen lakkaavien vertailuarvojen korvaajien nimeämisen osalta ja asetuksen (EU) N:o 648/2012 muuttamisesta (EUVL L 49, 12.2.2021, s. 6).
         
            (4)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).